text: Як жыве горад у Літве, які трохі большы, чым Докшыцы - ВІДЭА | Весткі.info
  Як жыве горад у Літве, які трохі большы, чым Докшыцы - ВІДЭА
  Літоўскі сайт Delfi апублікаваў відэарэпартаж з горада Шальчынінкай (па-беларуску - Салечнікі), паміж Вільняй і Лідай. У горадзе - 7.000 чалавек насельніцтва. У раёне - 30.000. Салечнікі трохі меншыя за Браслаў і Мёры, і трохі большыя за Докшыцы і Шаркоўшчыну.
  Аўтары рэпартажа паразмаўлялі з мясцовымі бізнэсоўцамі, якія займаюцца грузаперавозкамі, будаўнічымі працамі, і нават вырабам лодак на экспарт у краіны паўночнай Еўропы. Таксама аўтары зазірнулі ў кавярню, дзе тусуецца моладзь, дзе выступае прафесар гісторыі з Вільні, дзе можна раздрукаваць фота з Інстаграма і аплаціць кубак кавы для тых наведнікаў, якія не маюць грошай.
  Ці можаце Вы сабе ўявіць нешта падобнае ў Мёрах, Шаркоўшчыне або Докшыцах?
  У літоўскай правінцыі эканоміка прадстаўлена прыватнымі фірмамі, гаспадары якіх, як і кожны прыватнік, стараюцца працаваць як найбольш эфектыўна. У Беларусі - дзяржаўныя прадпрыемствы, кіраўнікі якіх не схільныя клапаціцца пра эфектыўнасць, і эканамічны стан якіх пераважна пагаршаецца. Прыватны сектар у нас прадстаўлены збольшага гандлем і сферай паслуг: ні першае ні другое не будзе даваць шмат прыбытку, калі будуць скарачацца заробкі ў дзяржаўных арганізацыях і ў сельскай гаспадарцы, калі моладзь будзе з'язджаць, а насельніцтва - скарачацца.
  Ні ў Беларусі, ні ў Літве жыццё - не рай, але перспектывы літоўскай правінцыі выглядаюць весялейшымі. Гэтак адбываецца дзякуючы таму, што ў Літве ў кожнай фірмы і ў кожнага кавалка зямлі ёсць свой гаспадар.